РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/278-13

10. јул 2013. године

Б е о г р а д

З А П И С Н И К

23. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 09. ЈУЛА 2013. ГОДИНЕ

Седница је почела у 12, 05 часова.

Седницом је председавала Милица Дроњак, председница Одбора.

Седници су присуствовали чланови Одбора: Катица Вијук, Миланка Јевтовић Вукојичић, Мирјана Драгаш, Љиљана Лучић, Јована Јоксимовић, Ранка Савић, Мирослав Маркићевић, Александар Радојевић, Иван Бауер и Саша Дујовић.

Седници нису присуствовали чланови Одбора: Љиљана Миладиновић, Александар Пејчић, Сања Чековић, Славица Савељић и Душица Морчев, као ни њихови заменици.

Седници су поред чланова Одбора, присуствовали: Љубица Милошевић, Вера Пауновић, Милорад Стошић, Борисав Ковачевић, Слободан Јеремић и Слободан Величковић, народни посланици.

Седници су присуствовали и представници Министарства рада, запошљавања и социјалне политике: Драги Видојевић, Зоран Мартиновић и Негован Станковић, државни секретари, Зоран Милошевић и Весна Мацура, помоћници министра, Драгољуб Пеурача, директор Инспектората за рад и Вера Божић Трефалт, директорка Управе за безбедност на раду.

На предлог председнице Одбора, усвојен је следећи

Д н е в н и р е д:

1. Разматрање Информације о раду Министарства рада, запошљавања и социјалне политике за период 01. март – 31. мај 2013. године,
2. Разматрање Предлога закона о потврђивању Споразума између Републике Србије и Канаде о социјалној сигурности и

3. Разно.

Пре преласка на разматрање утврђеног дневног реда, усвојен је без примедби записник 22. седнице Одбора, одржане 05. јула 2013. године.

Прва тачка дневног реда **– Разматрање Информације о раду Министарства рада, запошљавања и социјалне политике за период 01. март – 31. мај 2013. године**

Председница Одбора је у уводним напоменама подсетила да Одбор разматра Информацију о раду Министарства у складу са чланом 229. Пословника НС. Истакла је да је у периоду обухваћеног Информацијом са аспекта рада Одбора најзначајније било усвајање предложеног Закона о изменама и допунама Закона о професионалној рехабилитацији и запошљавању особа са инвалидитетом, у вези са којим је донета и одговарајућа одлука о отварању Буџетског фонда за професионалну рехабилитацију и подстицање запошљавања особа са инвалидитетом. Доношење Одлуке о образовању организационог Одбора за обележавање стогодишњице Првог светског рата такође сматра значајном. Међу донетим подзаконским актима Министарства по мишењу председнице Обора свакако се истичу правилници: о лиценцирању пружаоца услуга социјалне заштите, о лиценцирању стручних радника у социјалној заштити и о минималним стандардима за пружање услуга социјалне заштите. У наведеном периоду је у процедуру од стране Министарства пуштен Предлог закона о социјалном предузетништву и запошљавању у социјалним предузећима, о чему је Одбор информисан на јавном слушању. Такође са аспекта будућег рада Одбора значајна је чињеница што су сачињени нацрти закона о штрајку и о употреби знаковног језика, као и Нацрт стратегије безбедности и здравља на раду за период од 2013. до 2017. године, а припремљена је и анализа ефеката мера система пензијско-инвалидског осигурања. У Информацији је наведено да је у поменута три месеца, саниран део зграде спомен-обележја Сремског фронта, а планирано је да у наредним месецима буду санирани и спомен-костурница у Љубовији и Лазаревцу, као и споменик Зебрњак у Македонији и три војна гробља у Тунису. За различите пројекте помоћи организацијама особа с инвалидитетом, у 2013. години према информацији Министарства предвиђено око 300 милиона динара, док је на плану међународних активности значајно отпочињање преговора са Русијом о нацрту споразума о привременом запошљавању и раду држављана обе државе, као и чињеница да су у току преговори о закључивању споразума о социјалној сигурности са Луксембургом, Мађарском и Румунијом, док је са Канадом потписан Споразум, а раније изгласани Споразум са Словачком је у међувремену ступио на снагу. У области управних послова може се констатовати да је Инспекторат за рад обавио обиман посао вршећи индпекцијски надзор (8968), да је немали број особа затечен у раду на црно (1668), од којих је након спроведеног поступка, више од две трећине засновало радни однос (1285). У области здравља и безбедности на раду такође је извршен велики број контрола (4310), као и поднет значајан број поднесака грађана и других државних органа и организација (2450). У вези са будућим радом Министарства , па самим тим и Одбора председница Одбора је истакла очекивања у погледу постизавања споразума са Русијом о социјалној сигурности, као и одржавања преговора са Хрватском о исплати неисплаћених пензија из 1991. године. Изналажење активног решења за исплаћивање заосталих пензија корисницима са КиМ представљаће велики проблем и по мишљењу председнице Одбора, поготово што је ово питање пресудом Суда за људска права у Стразбуру, поново актуелизовано. На крају је истакла да Информација и у квалитативном и у квантитативном смислу, у потпуности задовољава неопходне стандарде за овакву врсту документа и да сматра да иста посланицима пружа адекватан увид у рад Министарства.

Драги Видојевић, државни секретар, пренео је члановима Одбора поздраве министра, који из здравствених разлога није био у могућности да присуствује седници. Представљајући Информацију, истакао је да је преглед активности Министарства у ова три месеца изложен у десет ставки, у виду нормативне делатности, програмске и пројектне делатности, социјалног дијалога, међународне активности, мишљења која Министарство даје на нацрте закона и подзаконских аката, који су дефинисани у другим министарствима, послова из области управног и управно-надзорних оквира, изјашњења поводом обраћања грађана, као и других државних органа, припрема разних анализа, осталих активности, као и приказа финансијских активности. У оквиру последње ставке, види се да је преко Министарства, добар део државног буџета намењен обезбеђивању и реализовању законом утврђених права различитих категорија грађана. Што се тиче области социјалне и породичне заштите, већ је поменуто доношење правилника, без којих су у пракси закони који регулишу ову област тешко спроводљиви. У овом периоду је интензивно рађено на реализацији конкурса за локалне самоуправе, чији је циљ подстицање развоја услуга социјалне заштите. Објављен је и конкурс за унапређење и издавање часописа у области социјалне политике, на основу програма унапређења социјалне заштите у Републици Србији. Одржано је неколико већих скупова на актуелне теме у области социјалне заштите, намењених запосленима у Министарству. Поменуо је да је 02-ог априла обележен Дан особа с аутизмом. У складу с одредбама Закона о социјалној заштити, у току је процес давања сагласности на статуте и правилнике о систематизацији послова и радних места у установама социјалне заштите, чији је оснивач Република, односно у центрима за социјални рад у делу вршења јавних овлашћења. Представници Министарства су узели учешће на Конгресу дечије и адолесцентне психијатрије, на тему „Заштита деце од насиља“. Сачињени су извештаји и прибављени докази за Републичко јавно правобранилаштво у споровима из области социјалне заштите, у случају наношења штете буџету Републике Србије. Предузете су мере и активности које се тичу утврђивања испуњености законских услова за полагање стручног испита психолога. Реализован је службени боравак у Шведској, због обиласка деце без родитељског старања, која су у претходне две и по године усвојена од шведских држављана. Том приликом је остварена и сарадња с одговарајућом шведском државном агенцијом која прати међудржавна усвојења и врши надзор над агенцијама које посредују у њиховој реализацији. На крају је истакао да Министарство сваког месеца, сходно својој надлежности, обезбеђује средства за функционисање 212 индиректних буџетских корисника, као и за преко 850 хиљада лица која остварују разне видове права из области социјалне заштите.

У расправи су учествовали: Ранка Савић, Зоран Мартиновић, Негован Станковић, Драги Видојевић, Зоран Милошевић, Саша Дујовић, Љиљана Лучић, Миланка Јевтовић Вукојичић, Мирослав Маркићевић, Катица Вијук, Драгољуб Пеурача и Александар Радојевић.

Ранка Савић је истакла да је Информацију о раду детаљно прочитала и да се из ње види да је доста тога урађено у три месеца која покрива. Осврнула се на област социјалног дијалога, односно на рад Одбора за утврђивање репрезентативности синдиката и удружења послодаваца. Изнела је примедбу да поменути одбор не ради у складу са законом, с обзиром на то да одлуке доноси консензусом. Сматра да социјални дијалог у држави са великим бројем незапослених и са бројним социјално-економским проблемима, представља неопходност и отвара могућност за бољитак. Поставила је питање у вези са пројектима који се реализују у иностранству, а односе се на обнову споменика. Наиме, занимало је да ли их је неопходно спроводити у овом тренутку, а имајући у виду да су и споменици на територији наше земље у врло лошем стању. Кад су у питању активности Инспектората за рад, похвалила је брзо реаговање овог органа, али је истакла да је број инспектора недовољан, поготово имајући у виду многобројне проблеме у овој области, од којих се поједини из године у годину повећавају, као нпр. рад на црно. Поменула је и измене и допуне Закона о раду и поставила питање кад ће се предлог тог закона наћи у скупштинској процедури, као и шта се предузима поводом реформе Републичког фонда ПИО.

Зоран Мартиновић, државни секретар, рекао је да је Министарство формирало радну групу, чији је задатак био да обједињено ради на нацрту закона о штрајку и на изменама и допунама Закона о раду. Током јула ће почети јавна расправа о првом документу у неколико градова у Србији, а преко сајта Министарства ће бити доступан свима за примедбе и сугестије. Истакао је да је радна група постигла висок степен сагласности око полазних решења, али да се ни представници синдиката, ни државе нису сложили са предлогом представника послодаваца да приликом дуготрајнијег штрајка запослених, послодавац може да искључи из радног процеса и преостали део запослених који не штрајкују, чиме би се омогућило потпуно затварање фирме. Нагласио је да је ово тренутно једини предмет спорења у јавности, мада оставља могућност да током јавне расправе буду отворена и поједина друга питања. Када су у питању измене и допуне Закона о раду, сви се слажу да је неопходно да се овај предлог што пре нађе у скупштинској процедури, а годишњим планом рада Владе је предвиђено да то буде до краја ове године. Сматра да је шест месеци оптималан рок да нацрт овог закона буде готов. Истакао је да ће рад Одбора за утврђивање репрезентативности синдиката и удружења послодаваца, управо бити једна од тема измена овог закона, с обзиром на то да тренутно решење које се односи на утврђивање репрезентативности није довољно прецизно дефинисано.

Негован Станковић, државни секретар, рекао је да се Сектор за борачко-инвалидску заштиту, поред реализације права ратних војних инвалида и породица погинулих, бави неговањем традиције ослободилачких ратова и одржавањем војних меморијала и споменика, у земљи и иностранству, док је трећи важан сегмент помоћ и подршка удружењима у овој области. Као што је познато, ове године иде се у сусрет стогодишњици Првог светског рата, па је тим поводом оформљен одбор за организовање обележавања овог јубилеја, на чијем је челу председник Републике, док су сви чланови Владе чланови тог одбора. Урађен је нацрт програма за обележавање стогодишњице, који ће трајати четири године. Рекао је да је прошле године обележена стогодишњица Кумановске битке, а тада су из буџетских резерви издвојена одређена средства и започета је (у највећем делу је и завршена) обнова спомен-костурнице Зебрњак код Куманова. Све ово показује да је Република Србија посвећена достојанственом сећању на учеснике и догађаје из наше историје. Када је реч о војном гробљу у Тунису, инвестиција износи око 6,5 милиона динара. Посебна пажња се посвећује и антифашизму, па представници Министарства учествују на различитим манифестацијама које се овим поводом организују.

Зоран Милошевић, помоћник министра, одговарајући на питање о реформи система ПИО, рекао је да је познато да се ова реформа спроводи последњих десет година, у одређеним сегментима брже него у другим. Подсетио је да је у року од осам година, старосна граница за одлазак у пензију, подигнута за пет година, а подизање старосне границе је и тренутно у току, односно до 2023. године се подиже старосна граница за мушкарце који одлазе у пензију са 40 година стажа, а за жене које одлазе са 38 година стажа. Ова граница се постеено сваке године повећава за по шест месеци. Нагласио је да се у Републици Србији, што се тиче пооштравања услова за одлазак у пензију, дошло до биолошког максимума, изнад ког више нема сврхе ићи, јер би тад и систем ПИО изгубио сваки смисао. Рекао је и да је реформа довела до драстичног пооштравања услова и да је нпр. услов за остваривање права на инвалидску пензију код нас најоштрији у Европи.

Саша Дујовић је похвалио представнике Министарства и рекао да представљање информације о раду свака три месеца постаје добра пракса. Осврнуо се на област борачко-инвалидске заштите и критиковао спорост у раду на нацрту закона у овој области, поготово ако се има у виду да се у скупштинској процедури већ налази један овакав предлог. Напоменуо је да је актуелни закон који регулише ову област, добар, али ретроградан (с обзиром на то да је из 1998. године) и да је неопходно да обухвати још неке аспекте борачко-инвалидске заштите. Поменуо је и очекивање другостепене пресуде Европског суда за људска права у Стразбуру, што сматра да ће финансијски оптеретити државу. Истакао је да је за похвалу ангажовање Министарства на неговању и обележавању наше историје. Међутим, подсетио је и на велики број ратних војних ветерана који су се борили у ратовима 90.-их година и који су сад остављени по страни. Многи од њих су остали без посла и у недостатку основних средстава за живот, очекују помоћ државе, а поготово с обзиром на њихове заслуге у одбрани државе. Рекао је да се из Информације не види да Министарство размишља о начину збрињавања ове популације и нагласио да би у наредним информацијама требало да буде апострофиран њихов положај. Изразио је и незадовољство због односа Министарства и Владе према антифашизму, који се у целом свету прославља 9. маја и нагласио да је обележавање победе над фашизмом свуда озбиљно схваћено, а да то код нас није случај.

Негован Станковић је рекао да се у Министарству ишло у сусрет овим питањима. Подсетио је да се сва новчана права популацији ратних ветерана редовно исплаћују, а кад је реч о законској регулативи у овој области, тренутно је на снази осам закона и 19 подзаконских аката, што говори у прилог доброј регулисаности њихових права, иако до реализације долази мало теже. Поводом рада на поменутом нацрту закона, рекао је да је управо завршена јавна расправа на којој је учествовала најтежа категорија ратних војних инвалида, а у току су договори са Министарством здравља, односно, покушај да на јединствен начин буде решена здравствена заштита комплетне ове популације, с обзиром на то да је у питању системски закон.

Саша Дујовић се сложио да је постојећа законска регулатива врло добра кад су у питању војни инвалиди и чланови породица палих бораца, али да су њом по страни остављени сви они који нису професионална војна лица или полицајци, већ су мобилисани из редова грађана као резервни састав (а њих је око 360 хиљада).

Негован Станковић је потврдио да ће управо новим законом бити решено ово питање. Поводом примедбе о необележавању дана антифашизма, рекао је да је ове године 9. мај адекватно обележен, у складу са могућностима, уз присуство амбасадора свих земаља савезница у Другом светском рату.

Љиљана Лучић је Информацију оценила као врло детаљну и прегледну и као документ који даје пуну слику о активностима Министарства у претходном периоду. Задржала се на делу који говори о нормативној делатности, изневши примедбу да примена Закона о социјалној заштити иде јако споро. Истакла је да је добро што су коначно донети основни правилници важни за његову примену, али је скренула пажњу на то да је уређивање начина додељивања наменских трансфера локалним самоуправама за развој услуга у заједници, тек у припреми. Стога се доста споро одвија процес који је најважнији за концепцију успостављену овим законом, а то су сви послови који се односе на децентрализацију, на превентивне процесе у институционалној заштити, на оно што треба да допринесе деинституционализацији итд. Навела је да су локалне самоуправе последњих година, преко различитих пројеката, успоставиле неке услуге у заједници, али да је доношењем новог закона о социјалној заштити, кроз буџетско финансирање, односно кроз наменске трансфере, требало да се одржи континуитет пружања тих услуга. Сматра да је лоше што уредба о томе још увек није донета, па је изнела претпоставку да као последица тога (као и због недостатка у буџету озбиљних средстава за наменске траснфере), поједине јединице локалних самоуправа одређене услуге и не пружају. Што се тиче најављиваних измена Закона о раду и Закона о пензијском и инвалидском осигурању, рекла је да се лоша економска ситуација у земљи користи за доношење измена које ће ићи на штету запослених, односно пензионера. Сматра да се предлог за поменуте измене заснива на двема нетачним премисама, прва је да су запослени у Србији превише заштићени, а друга је да су трошкови пензија, односно њихов удео у бруто друштвеном производу, превелики. Стога је истакла да би када контуре ових измена буду јасне, требало организовати озбиљну стручну расправу (а Одбор би могао да организује и јавно слушање), где би се могли чути јасни аргументи, поткрепљени озбиљним анализама.

Зоран Милошевић се поводом реформе пензијског система, сложио са претходном говорницом да се поједини подаци погрешно интерпретирају, поготово кад је у питању удео пензија у БДП. Осим тога, нагласио је да иницијатива за повећање старосне границе и увођење пенала за прерани одлазак у пензију, није потекла из овог министарства.

Миланка Јевтовић Вукојичић је такође истакла да је Информација за претходни период детаљна и систематична и да обухвата све сегменте рада Министарства, као и да је у периоду који обухвата било доста активности. Осврнула се на сегмент који се односи на социјалну и породично-правну заштиту, где је, као што је већ речено, доста тога урађено, а пре свега, донети су поменути правилници о лиценцирању, што је похвалила. Такође, као похвално је истакла доношење посебног протокола који се односи на поступање центара за социјални рад, као органа старатељства у поступцима насиља у породици, односно над женама, који је обавезујући за све центре. Међутим, подсетила је да ће морати да дође до усаглашавања овог протокола са правилницима. У циљу постизања превенције породичног насиља, сматра да би ово министарство требало да има бољу сарадњу са другим надлежним министарствима (нпр. здравља, просвете и сл.), како би се проблему насиља и заштите жртава од насиља, пришло на свеобухватнији начин. Похвалила је и рад на припреми Предлога закона о поврђивању Конвенције о заштити деце у области међудржавног усвојења и Предлога закона о потврђивању Конвенције Савета Европе о спречавању и борби против насиља над женама и насиља у породици, што сматра да показује приближавање законима ЕУ. У вези са покретањем поступка анализе ефеката примене правилника о условима, поступку и начину остваривања права на одсуство са рада, ради посебне неге детета, занимало је докле се стигло са наведеним, као и да ли су планиране измене закона које се на то односе. Поменула је и реализацију Конкурса за локалне самоуправе, који се односи на развијање услуга социјалне заштите у општинама III и IV групе и на девастираним подручјима, а похвалила је и активности Министарства које се односе на финансијску подршку удружењима особа с инвалидитетом.

Зоран Мартиновић је објаснио да се иницијатива Заштитника грађана, кад су у питању измене и допуне Закона о раду и Закона о финансијској подршци породици са децом, односи на то да се родитељима који имају децу са сметњама у развоју, омогући да раде само половину радног времена, што и актуелни Закон о раду омогућава, али је важнији финансијски аспект, односно начин на који ће се надоместити њихова зарада. Министарство је тим поводом одржало разговоре са представницима НС и Заштитника грађана, међутим, још увек нема конкретних резултата тих разговора, имајући у виду да поменута измена није само у надлежности овог министарства, већ и Министарства финансија.

Мирослав Маркићевић је рекао да ће гласати за Информацију, с обзиром на то да се из ње види да Министарство напорно и вредно ради. Осврнуо се на службени боравак представника Министарства у Шведској, односно на посету Шведској државној агенцији која прати међународна усвојења. Тим поводом је рекао да би било добро, уколико је то могуће, пратити даљу судбину наше деце усвојене у иностранству. Поводом најављене реформе система ПИО, поставио је питање да ли постоји могућност увођења добровољног пензионог фонда. У вези са поменутим обележавањем борбе против фашизма, рекао је да то не треба користити у политичке сврхе, а изразио је наду да је национално помирење близу и да ће након тога бити могуће окренути се решавању актуелних проблема.

Драги Видојевић се сложио да питање борбе против фашизма не треба политизовати и да је то историјско питање о коме треба да пресуђује струка. Поводом поменуте реформе система ПИО, истакао је да систем пензијско-инвалидског осигурања показује цивилизацијско достигнуће и развој једне државе, њене политике и одговорног односа према социјалним питањима. У вези са тим је рекао да је пре неколико година Министарство спровело истраживање, које је требало да да одговор на питање колико су грађани упознати са функционисањем овог система, на којим принципима он почива и због чега постоји и тад је установљено да само 3% испитаника о наведеном има реалну представу, а чак су и многи народни посланици, приликом различитих иступања за говорницом, показивали велико непознавање о овој теми. Објаснио је да преко система ПИО, држава манифестује решеност и у рукама држи алат за обезбеђивање социјалног мира и сигурности на дуже стазе. Поводом судбине деце усвојене у иностранству, рекао је да је ситуација доста деликатна и да он такође дели упитаност у вези са тим, мада је нагласио да нема елемената за забринутост. Рекао је да из иностранства доминантно стижу захтеви за усвајање деце са сметњама у развоју или деце с нвалидитетом, па се поставља питање мотива. Стога је рекао да ће овом питању бити поклоњена посебна пажња.

Љиљана Лучић је поводом усвајања деце, рекла да је важно имати рационалан приступ овом питању. Подсетила је да је у нашем Породичном закону, који је базиран на Конвенцији о правима детета, јасно истакнут принцип да се деца усвајају првенствено у земљи порекла. Рекла је да на сву срећу, Србија нема проблем са великим бројем деце без родитељског старања која могу бити усвојена, односно, између 500 и 600 парова годишње чека на усвајање. Проблем представља то што парови код нас не желе да усвајају децу с инвалидитетом и сметњама у развоју, као ни децу из Ромске заједнице. Међутим, нагласила је да Министарство има добру сарадњу са државама у којима долази до усвајања наше деце и има потписане уговоре о сарадњи, па посета представника Министарства Шведској представља део редовне контроле, односно, праћење напретка ове деце и обилазак породица у којима се деца налазе, у сарадњи са њиховим надлежним службама.

Катица Вијук је такође похвалила рад Министарства и осврнула се на активности Инспектората за рад. Рекла је да у округу из ког долази, већ дуже времена нису вршени инспекцијски надзори у области рада и поставила питање да ли је планирано повећавање броја инспектора, како би надзори могли да буду чешћи. Нагласила је и неопходност сарадње Инспектората за рад са полицијом и тржишном инспекцијом, у циљу постизања бољих резултата.

Драгољуб Пеурача, директор Инспектората за рад, рекао је да је за три месеца на који период се Информација односи, извршено око 8900 инспекцијских надзора из области рада и радних односа, чиме је обухваћено око 200 хиљада запослених. Што се тиче уплата доприноса, Инспекторат над тим не врши надзор, али приликом контроле исплата зарада, уколико се примети да доприноси нису исплаћени, писаним путем се обраћа Пореској управи и указује на затечене неправилности. У периоду обухваћеним Информацијом, за 10% више решења је донето којима се послодавцима налаже отклањање недостатака или којима се подноси захтев за покретање кривичног поступка, у односу на исти период прошле године. Нагласио је да нажалост од стране прекршајних судова, нема позитивног одговора, с обзиром на то да преко 50% пријава Инспектората застари или се изричу ниже казне од оних предвиђених законом. Међутим, истакао је да запослени лично мора да пријави послодавца код ког се налази у раду на црно да би он постао предмет рада Инспектората, а уколико запослени претходно добије отказ, Инспекторат више нема ингеренције за вршење надзора над таквим послодавцем. Сложио се да је број инспектора мали, што негативно утиче на адекватно обављање посла.

Председница је захвалила представницима Министарства на исцрпним одговорима и предложила да се Одбор, сагласно члану 229. став 4. Пословника, изјасни.

Одбор је већином гласова (8 за, 2 није гласало) одлучио да прихвати Информацију о раду Министарства рада, запошљавања и социјалне политике, за период 01. март – 31. мај 2013. године.

Друга тачка дневног реда **– Разматрање Предлога закона о потврђивању Споразума између Републике Србије и Канаде о социјалној сигурности**

Зоран Милошевић, помоћник министра, истакао је да је у питању важан споразум, којим се штити сто хиљада осигураника у области социјалне заштите, као и то да се ради о типском документу, који је закључен и са осталим државама у поменутој области.

Одбор је већином гласова (8 за, 1 није гласао) одлучио да предложи Народној скупштини да прихвати Предлог закона о потврђивању Споразума између Републике Србије и Канаде о социјалној сигурности.

За известиоца Одбора на седници Народне скупштине, одређена је Милица Дроњак, председница Одбора.

Трећа тачка дневног реда **– Разно**

Саша Дујовић је предочио проблем Агенције за запошљавање Палилула, који ова агенција има са Републичким фондом ПИО. Предложио је да служба Одбора ову представку достави Министарству на даљу надлежност, уз молбу да о свом поступању обавесте Одбор, као и подносиоца представке.

Драги Видојевић, државни секретар, захвалио је члановима Одбора на изнетим сугестијама и примедбама, као и на изреченим похвалама. Поменуо је на крају и оно што се не налази у Информацији, али сматра да је важно да се истакне, а то су добра радна атмосфера и здрави међуљудски односи у оквиру Министарства.

Седница је завршена у 14, 10 часова.

СЕКРЕТАР ПРЕДСЕДНИЦА

Жужана Сич Леви Милица Дроњак